text: Politiet efterlyser gerningsmand efter røveri
  16 maj 2016 kl. 04.57
  Efter et røveri mod Shell på Nørrekobbel i Sønderborg efterlyser Syd- og Sønderjyllands Politi en gerningsmand, der er flygtet via en sti. 
  
  Søndag aften klokken 20.57 kom en mand ind i Shell på Nørrekobbel i Sønderborg og truede personalet med en kniv. Manden fik udleveret kontanter fra kassen samt flere pakker cigaretter, hvorefter han til fods stak af via en sti nord for tanken og derefter er fortsat i en ukendt retning.
  Se mere tv på localeyes.dk.
  Politiet efterlyser derfor manden. Han beskrives som 180-190 cm høj. Ved røveriet bar han en grøn elefanthue med to huller til øjnene, en grøn hættetrøje uden ærmer med hvidt logo på brystet og hvid skrift på ryggen, en sort langærmet bluse samt sorte bukser med reflekser ved anklerne.
  - Vi hører meget gerne fra borgere, som kan genkende beskrivelsen af manden eller som har set manden, siger vagtchef Erik Lindholdt fra Syd- og Sønderjyllands Politi til TV SYD.
  Politiet har endnu ikke fået nogen henvendelser fra borgere.
  